Nuwe tegnologie in noodhelikopters ingespanVscan TM Air-toestel maak dit moontlik om in noodgevalle hoë gehalte sonarbeelde of -video’s te neem om die beste moontlike sorg vir ernstige siek of kritiek beseerde pasiënte te bied. (Foto: Charne van der Berg, Netcare 911) ’n Nuwe sakgrootte, draadlose en hoëwerkverrigtingsonarmasjien sal dit nou vir verskeie nooddienswerkers van Netcare 911 moontlik maak om ŉ pasiënt se toestand en die omvang van sy of haar beserings vinniger en meer effektief te bepaal. Dít sal noodparamedici en -dokters in staat stel om dan die beste moontlike mediese besluite ten opsigte van die betrokke pasiënt te neem en die pasiënt uit die staanspoor na die mees geskikte traumasentrum te neem. Die toestel, Vscan TM Air, sal spesifiek op Netcare 911 se noodhelikopters (Hems) en vastevlerkvliegtuie ingespan word, asook Netcare 911 se kritiekesorgambulanse in Gauteng. Netcare 911 sal die eerste nooddiensverskaffer in Suid-Afrika wees om dié toestel te gebruik. Die sonarmasjien – wat absoluut geskik is om in ŉ beperkte spasie soos ŉ noodhelikopter te gebruik – word deur GE Healthcare vervaardig en deur Ecomed in Suid-Afrika verskaf. “Op die toneel van ŉ noodgeval moet ons ŉ vinnige assessering van die pasiënt se toestand doen om die omvang van die beserings te bepaal sodat ons die volgende stappe in die behandeling kan bepaal. As die persoon kritieke beserings het, moet gevorderde lewensondersteuning onmiddellik voorsien word, maar ons moet eers identifiseer wat verkeerd is om die beste moontlike kliniese besluite vir die pasiënt te neem,” het Craig Grindell, besturende direkteur van Netcare 911, gesê. Hierdie toestel stel nooddiensspanne ook in staat om “binne ŉ minuut” ŉ nie-indringende prosedure op die bors en buik, of enige plek in die liggaam soos nodig uit te voer, sonder enige blootstelling aan bestraling. “Terwyl die sonartoerusting wat ons tot nou gebruik het waardevolle insigte oor die interne beserings of teenwoordigheid van bloeding verskaf het, was dit groot en omslagtig, en kon skanderings nie tydens die vervoer van ŉ pasiënt uitgevoer word nie weens die beperkte spasie in ŉ helikopter of ŉ vastevlerkvliegtuig. “Die vorige toestelle het ook langer geneem om op te stel, wat beteken dat die gebruik daarvan nie altyd so prakties was wanneer tyd van die uiterste belang is om lewens te red nie.” Grindell sê Vscan TM Air maak dit moontlik om dié uitdagings te bowe te kom en moontlik ook beter uitkomste vir pasiënte te bereik. Die toestel is klein en lig genoeg om in een hand vasgehou te word, en die Vscan TM Air -skandeerder werk deur ŉ app op ’n mobiele toestel, wat die Netcare 911-kritiesesorgspan in staat stel om hoë gehalte sonarbeelde of -video’s na die spesialis by die betrokke traumasentrum via WhatsApp of e-pos te stuur, hetsy vanaf die toneel of terwyl die pasiënt op pad na die hospitaal is. “Elke sekonde is kosbaar wanneer ŉ pasiënt ernstig siek of kritiek beseer is – soveel so dat ons in sommige gevalle nie eens tyd het vir die helikopter se skroef om op te hou draai voordat ons die pasiënt inlaai nie,” het Charné van der Berg, operasionele bestuurder van kritiekesorg by Netcare 911, gesê. “Met die voordeel van hierdie hoë-gehalte sonarbeelde kan ons noodafdelings in meer besonderhede laat weet waarvoor hulle moet voorberei sodat hulle dadelik aan die pasiënt kan begin werk wanneer ons by die hospitaal aankom. “Dit maak dit ook vir ons moontlik om anatomiese landmerke en enige interne bloeding te identifiseer, en selfs die traumachirurg kilometers ver te raadpleeg oor ons bevindinge en die ingrypings wat nodig is, voordat die hospitaal bereik word.”